SET ปิดลบ 4 จุด อ่อนตัวระยะสั้นไร้ปัจจัยบวก โบรกฯคาดพรุ่งนี้พักฐาน กรอบ 1,620-1,645
SET ปิดลบ 4 จุด อ่อนตัวระยะสั้นหลังไร้ปัจจัยบวก โบรกฯคาดพรุ่งนี้พักฐานเหตุไร้ปัจจัยหนุน-รอจังหวะขึ้น ให้แนวรับแรกที่ 1,620 และ 1,615 จุด แนวต้าน 1,640 และ 1,645 จุด
1 ก.ย. 2564

นายวีระวัฒน์ วิโรจน์โภคา ผู้อำนวยการฝ่ายวิเคราะห์หลักทรัพย์ บล.ฟินันเซีย ไซรัส กล่าวว่า ตลาดหุ้นไทยวันนี้อ่อนตัวลงระยะสั้น หลังจากขึ้นไปทดสอบระดับสูงสุดเดิมแล้วไม่ผ่าน จึงเป็นจังหวะพักตัว ทั้งนี้ดัชนีฯได้หุ้นบริษัทเดลต้า อีเลคโทรนิคส์ (ประเทศไทย) จำกัด (มหาชน) หรือ DELTA ช่วยดันดัชนี 7 จุด และบริษัท สยามแม็คโคร จำกัด (มหาชน) หรือ MAKRO ช่วยดันอีก 3 จุด หากไม่มีหุ้น 2 ตัวดัชนี SET มีโอกาสปรับลดลงกว่า 10 จุด
“ตลาดพักฐานหลังดัชนีขึ้นไปเร็วมาก ขึ้นไป 100 กว่าจุดในช่วง 2 สัปดาห์ วันนี้ขึ้นไปชนไฮเดิม ไม่แปลกที่ไม่ผ่าน น่าจะอ่อนตัวระยะสั้นหาจังหวะขึ้น” นายวีรวัฒน์ กล่าว
สำหรับแนวโน้มวันพรุ่งนี้คาดว่าตลาดก็ยังอยู่ในช่วงสร้างฐาน เป็นลักษณะ sideway พักตัว เนื่องจากช่วงนี้ยังไม่มีปัจจัยเอื้อให้ดัชนีปรับขึ้นไปได้มากนัก โดยให้แนวรับแรกที่ 1,620 และ 1,615 จุด ส่วนแนวต้านที่ 1,640 และ 1,645 จุด
ส่วนการประชุมโอเปกพลัสคาดการณ์แล้วว่าจะเพิ่มกำลังการผลิตตามแผน ดังนั้นราคาน้ำมันน่าจะพักตัว โดยประเมินการแกว่งตัวในกรอบ 67 – 69 เหรียญสหรัฐ/บาร์เรล สำหรับปัจจัยในประเทศวันนี้เป็นวันแรกที่รัฐผ่อนคลายมาตรการล็อกดาวน์บางส่วน จึงต้องติดตามตัวเลขผู้ติดเชื้อโควิด-19
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
MAKRO มูลค่าการซื้อขาย 7,571.41 ล้านบาท ปิดที่ 50.00 บาท เพิ่มขึ้น 8.00 บาท
CPALL มูลค่าการซื้อขาย 7,473.09 ล้านบาท ปิดที่ 65.00 บาท ราคาไม่เปลี่ยนแปลง
DELTA มูลค่าการซื้อขาย 4,263.03 ล้านบาท ปิดที่ 656.00 บาท เพิ่มขึ้น 72.00 บาท
PTT มูลค่าการซื้อขาย 3,148.83 ล้านบาท ปิดที่ 37.50 บาท ลดลง 0.75 บาท
U มูลค่าการซื้อขาย 2,915.18 ล้านบาท ปิดที่ 1.43 บาท เพิ่มขึ้น 0.33 บาท
 
 
 